གསང་སྔགས་ཀྱི་ལུགས་སུ་སཱཙྪ་གདབ་པ་

༄༅། །རྡོ་རྗེ་སེམས་དཔའི་སྒྱུ་འཕྲུལ་དྲྭ་བ་ལས་འབྱུང་ཞིང་གསང་སྔགས་ཀྱི་ལུགས་སུ་སཱཙྪ་གདབ་པ་འཕྲིན་ལས་བཞི་སོགས་བསྒྲུབ་ཚུལ་བཞུགས་སོ། །

༄༅། །རྡོ་རྗེ་སེམས་དཔའི་སྒྱུ་འཕྲུལ་དྲ་བ་ལས་འབྱུང་ཞིང་གསང་སྔགས་ཀྱི་ལུགས་སུ་སཱཙྪ་གདབ་པ་འཕྲིན་ལས་བཞི་སོགས་སྒྲུབ་ཚུལ། གསང་སྔགས་ཀྱི་ལུགས་སུ་མཆོད་རྟེན་གདབ་པའི་ཆོ་ག ། རྡོ་རྗེ་སེམས་དཔའ་སྒྱུ་འཕྲུལ་དྲ་བ་ལས་བྱུང་བ། །མཆོད་རྟེན་གདབ་པ་ལ་ཡང་། བསམ་རྒྱུད་དང་། དགོས་པ་དང་། དོན་དང་། རྒྱུ་དང་། གདབ་ཐབས་ཀྱི་བྱེ་བྲག་དང་། ལས་དང་། དངོས་གྲུབ་སོ་སོའི་དབང་གིས། གང་ཟག་སོ་སོའི་འདོད་པའི་བྱེ་བྲག་གིས་ཕྱེ་བར་བསྟན་པར་ཤེས་པར་བྱའོ། །དེ་ལ་བསམ་རྒྱུད་ནི། སྤྱི་དང་བྱེ་བྲག་གི་སྒོ་ནས་རྣམ་པ་གཉིས་ཏེ། དེ་ལ་སྤྱིར་བསྟན་པ་ནི་འདི་སྐད་དུ། དེ་བཞིན་ཉིད་ཀྱི་གཞལ་ཡས་ལ། །རིག་པ་རང་དབང་གྱུར་པ་ཡིས། །མཉམ་ལ་མཉམ་པར་གནས་པ་ཡི། །ཆོས་སྐུ་ཕྱག་རྒྱ་ཆེན་པོ་བསྒོམ། །ཞེས་གསུངས་ཏེ། ཆོས་ཐམས་ཅད་མཉམ་པ་ཉིད་དུ་རྟོགས་པ་ལས། ཤེས་རབ་དང་སྙིང་རྗེའི་དབང་གིས། ཆོས་ཀྱི་སྐུའི་གཟུགས་བརྙན་མཆོད་རྟེན་གྱི་ཚོགས་མཐའ་ཡས་པས་འཕྲུལ་བར་བསྒོམ་མོ། །བསམ་རྒྱུད་སོ་སོའི་བྱེ་བྲག་ནི་གནས་དང་དགོས་པ་སོ་སོའི་གནས་སྐབས་ནས་ཤེས་པར་བྱའོ། །མཆོད་རྟེན་གདབ་པའི་དགོས་པ་ནི། འདི་སྐད་དུ། འཇིག་རྟེན་བརྟན་གཡོ་ཐམས་ཅད་ལ། །རང་བཞིན་དཀྱིལ་འཁོར་གནས་མོད་ཀྱང་། །གཟུང་འཛིན་རྣམ་རྟོག་ཞགས་པ་ཡིས། །རང་རིག་བསྒྲིབས་ཤིང་བདག་ཏུ་བཅིངས། །ཀུན་གྱིས་ཡང་དག་རྟོགས་བྱའི་ཕྱིར། །དེ་བཞིན་སྐུའི་གཟུགས་བརྙན་བསྟན། །ཞེས་གསུངས་ཏེ། སྣོད་བཅུད་ཀྱི་ཆོས་ཐམས་ཅད་ཀྱང་རང་བཞིན་གྱི་དཀྱིལ་འཁོར་ཅན་ཡིན་མོད་ཀྱི། འགྲོ་བ་རྣམས་ཀྱིས་དེ་ལྟར་མ་རྟོགས་པ་དག ། རྟོགས་པར་བྱ་བའི་ཕྱིར་སྐུའི་གཟུགས་བརྙན་བསྟན་ཏོ་ཞེའོ། །མཆོད་རྟེན་གདབ་པའི་དོན་ནི། ལྟ་བས་ཇི་ལྟར་ཤེས་པར་བྱ་བའི་དོན་ལ་བྱ་སྟེ། འདི་སྐད་དུ། རྟོགས་དང་མི་རྟོགས་རང་རིག་དང་། །ཡང་དག་ཐབས་ཆེན་རྫོགས་པའི་དོན། །ཞེས་གསུངས་ཏེ། སེམས་དང་སེམས་ལས་བྱུང་བ་རྟོག་པ་ཅན་ནི། ཡེ་ཤེས་རང་རིག་པར་རྫོགས་པའི་དོན་ཡིན་ལ། ཡུལ་དང་དབང་པོ་རྟོག་པ་མེད་པ་ནི། ཐབས་ཆེན་པོའི་འཕྲུལ་བར་རྫོགས་པའི་དོན་དུ་བལྟའོ། །མཆོད་རྟེན་གདབ་པའི་རྒྱུ་ནི། འདི་སྐད་དུ། རིན་ཆེན་སྣ་ཚོགས་ལ་སོགས་དང་། འབྱུང་བ་བཞི་ལས་གྱུར་རྣམས་ཀུན། །ཐམས་ཅད་བྱང་ཆུབ་མཆོག་གི་རྒྱུ། །གཟུགས་སོགས་རི་མོར་བྲིས་པ་དག ། ཡེ་ཤེས་ཆེན་པོ་རབ་འབྱམ་གྱིས། །དོན་དུ་མི་འགྱུར་ཡོངས་མ་གསུངས། །ཞེས་གསུངས་ཏེ། རྒྱུ་འདི་དག་ལས་བཟོའི་བྱེ་བྲག་སྣ་ཚོགས་ཀྱི་བྱ་བ་སྟོན་ཏོ། །གདབ་ཐབས་ཀྱི་བྱེ་བྲག་བསྟན་པ་ནི། རྣམ་པ་གཉིས་ཏེ། བཟོ་བོའི་བྱེ་བྲག་དང་། གཞིའི་བྱེ་བྲག་གོ། དེ་ལ་བཟོ་བོའི་བྱེ་བྲག་ནི། གོང་དུ་བསྟན་པའི་གཟུགས་སོགས་རི་མོར་བྲིས་པ་དག ། ཅེས་པ་ལྟ་བུ་སྟེ། འཇིམ་གོང་ལྟ་བུ་ལ་ལག་གིས་བྱས་པ་དང་། དེ་བཞིན་དུ་རྒྱུ་སོ་སོ་ལས་བརྐོས་པ་དང་། བླུགས་པ་དང་། བརྡུངས་པ་དང་། བྲིས་པ་ལྟ་བུའོ། །གཞིའི་བྱེ་བྲག་གིས་ནི་རྣམ་པ་དྲུག་སྟེ། འབྱུང་བ་ཆེན་པོ་ལྔ་ཆོས་ཉིད་དང་དྲུག་ལ། གདབ་པའི་བྱེ་བྲག་གིས་རྣམ་པ་དྲུག་ཏུ་ཤེས་པར་
བྱའོ། །དེ་ལ་ཆོས་ཉིད་ལ་གདབ་པའི་དབང་དུ་བྱས་ཏེ་གསུངས་པ། དེ་བཞིན་ཏིང་འཛིན་དཀྱིལ་འཁོར་གྱིས། །ཐམས་ཅད་དབྱིངས་སུ་བསྡུས་ནས་ནི། །ཉིད་ཀྱི་ཐུགས་ལ་བསྟིམ་བྱས་ཏེ། །ཐམས་ཅད་ཆོས་སྐུའི་ཕྱག་རྒྱ་ཆེ། །ཞེས་གསུངས་ཏེ། འདི་ལྟར་ཆོས་ཐམས་ཅད་ནི་སེམས་སྣང་བ་ཡིན་ལ། སེམས་ངོ་བོར་མ་གྲུབ་པར་རྟོགས་པར་བྱས་ལ། དེ་ནས་བདག་གི་ཏིང་ངེ་འཛིན་གྱིས། སེམས་སྣང་བའི་ཆོས་ཐམས་ཅད། བདག་གི་སེམས་ལ་བསྡུས་ཏེ། སེམས་ཆོས་ཀྱི་དབྱིངས་སུ་དག་པར་བསྒོམས་ལ་དེའི་ངང་ལས་ཡེ་ཤེས་ཀྱི་འཕྲུལ་པ་ཆོས་ཀྱི་སྐུའི་གཟུགས་བརྙན། མཆོད་རྟེན་གྱི་རང་བཞིན་དུ་མ་གྱུར་པའི་ཆོས་གཅིག་ཀྱང་མེད་པར་བསྒོམ་མོ། །ཆོས་ཀྱི་དབྱིངས་ལ་ཏིང་ངེ་འཛིན་གྱིས་མཆོད་རྟེན་
གདབ་པའི་ཚུལ་འདི་ནི། འོག་ནས་འབྱུང་བའི་འབྱུང་བ་ཆེན་པོ་ལ་གདབ་པའི་སྐབས་སུ་ཡང་བསྒོམ་པར་བྱའོ། །ནམ་མཁའ་ལ་གདབ་པའི་དབང་དུ་བྱས་ཏེ་གསུངས་པ། དཀྱིལ་འཁོར་རྣམ་གསུམ་དག་བྱས་པས། །ནམ་མཁའ་དབྱིངས་ཀྱི་དཀྱིལ་འཁོར་དུ། །རང་རིག་ཡེ་ཤེས་འཕྲོ་འདུ་ཡིས། །ཐམས་ཅད་ཆོས་སྐུའི་ཕྱག་རྒྱ་ཆེ། །ཞེས་གསུངས་ཏེ། ཆོས་ཐམས་ཅད་མ་བརྩལ་བར་སངས་རྒྱས་པ་ནི་རང་བཞིན་གྱི་དཀྱིལ་འཁོར། དེ་ལས་མ་གཡོས་པར་སོ་སོའི་དབང་པོའི་སྤྱོད་ཡུལ་དུ་སྣང་བ་ནི། གཟུགས་བརྙན་གྱི་དཀྱིལ་འཁོར། དེ་ལྟ་བུའི་དཀྱིལ་འཁོར་ཡིད་ཀྱི་ཡུལ་དུ་རྩེ་གཅིག་ཏུ་བྱས་པ་ནི། ཏིང་ངེ་འཛིན་གྱི་དཀྱིལ་འཁོར་ཏེ། དེ་ལྟར་རྟོགས་པས་མདུན་གྱི་ནམ་མཁའ་ལ། ཡེ་ཤེས་ཀྱི་འཕྲོ་འདུས། མཆོད་
རྟེན་བསྐྱེད་པར་བསྒོམ་ཞིང་། འདི་ལ་ནི་ལག་གི་འདུ་བྱེད་ཀྱིས་ནམ་མཁའ་ལ་གདབ་པར་ཡང་བྱའོ། །ཆུ་ལ་གདབ་པའི་དབང་དུ་བྱས་ཏེ་གསུངས་པ། ཡང་དག་རྟོགས་པའི་ཁྱད་པར་གྱིས། །ཏིང་འཛིན་དོན་རྣམས་གསལ་བསྒོམས་ནས། །མཱ་མ་ཀཱི་ནི་རྒྱུན་ཆགས་ལ། །ཡང་དག་ཆོས་སྐུ་ཕྱག་རྒྱ་ཆེ། །ཞེས་གསུངས་ཏེ། གོང་མ་ལྟ་བུའི་དགོངས་པ་དང་ལྡན་པའི་རྣལ་འབྱོར་པས། ཆུ་ཀླུང་ཆེན་པོའི་འགྲམ་དུ་སོང་སྟེ། ཆུ་ལ་མཆོད་རྟེན་བཏབ་པས། ཆུ་བོའི་རྒྱུན་དེ་དག་ཐམས་ཅད་མཆོད་རྟེན་དུ་གྱུར་པར་བསྒོམ་མོ། །ཡང་ན་ཆུའི་རྡུལ་ཕྲ་རབ་ཐམས་ཅད་མཆོད་རྟེན་དུ་གྱུར་པར་བསྒོམ་མོ། །ཚུལ་འདི་ནི་འབྱུང་བ་འོག་མ་རྣམས་ལ་ཡང་ཤེས་པར་བྱའོ། །རླུང་ལ་གདབ་པའི་དབང་དུ་བྱས་ཏེ་གསུངས་པ། དེ་བཞིན་ཏིང་འཛིན་གསལ་བསྒོམས་ནས། །དོན་མཆོག་མ་ལུས་རྫོགས་བྱའི་ཕྱིར། །མཁའ་ལ་འཕྱོ་བའི་དཀྱིལ་འཁོར་དུ། །དྲི་མེད་ཆོས་སྐུའི་ཕྱག་རྒྱ་གསལ། །ཞེས་གསུངས་ཏེ། རླུང་འབྱུང་བའི་ཚེ་ན་ཡང་སྔ་མ་བཞིན་དུ་གདབ་པར་བྱའོ། །ས་ལ་གདབ་པའི་དབང་དུ་བྱས་ཏེ་གསུངས་པ། དབྱིངས་དང་ཡེ་ཤེས་གཉིས་མེད་པར། །ཏིང་ངེ་འཛིན་གྱིས་དབང་བསྒྱུར་ནས། ཁ་དོག་དབྱིབས་དང་གཟུགས་སུ་བསྒྱུར། །ཞེས་གསུངས་ཏེ། ལས་དང་དངོས་གྲུབ་ཀྱི་བྱེ་བྲག་གིས། ཁ་དོག་དང་དབྱིབས་ལ་སོགས་པ་ཅི་རིགས་སུ་བྱ་བའི་དོན་ཏོ། །གང་ཟག་གི་འདོད་པའི་བྱེ་བྲག་གིས་ནི། ཞི་བའི་ལས་ལ་སོགས་པའི་ལས་རྣམ་པ་བཞི་བསྒྲུབ་པར་བྱ་བར་འདོད་པ་དང་། རང་གི་ལྷ་མཉེས་པར་བྱ་བའི་ཆོ་གས། འཇིག་རྟེན་པ་དང་འཇིག་རྟེན་ལས་འདས་པའི་དངོས་གྲུབ་སྒྲུབ་པའི་ཐབས་སུ་བསྟན་པ་དང་། ཆོས་ཉིད་ཀྱི་ཕྱག་རྒྱས་ཡེ་ཤེས་ཀྱི་ཚོགས་སུ་འགྱུར་བར་བསྟན་པ་དང་། སེམས་ཅན་ལས་ངན་པ་སྤྱོད་པ་རྣམས་ཀྱི་དོན་དུ། ལས་ཀྱི་སྒྲིབ་པ་རྒྱུན་གཅོད་པའི་ཐབས་སུ་བསྟན་པའོ། །བྱེ་བྲག་དེ་དག་གི་ཡོན་ཏན་གྱི་སྒོ་ནས་དོན་མཐའ་དག་འགྲུབ་པར་བསྟན་པ་ཡིན་ཏེ། དངོས་སུ་ནི་བསོད་ནམས་ཀྱི་ཚོགས་བསགས་པའི་རྒྱུ་ཡིན་པར་ཤེས་པར་བྱའོ། །ཇི་ལྟར་ཞེ་ན་མཆོད་རྟེན་ནི་ཆོས་ཀྱི་སྐུའི་གཟུགས་བརྙན་ཡིན་ཏེ། དེ་བྱས་པ་ནི་སེམས་ཅན་མང་པོའི་བསོད་ནམས་བསགས་པའི་དོན་གྱི་ཕྱིར་དང་། དཀོན་མཆོག་མཆོད་པའི་ཕྱིར་ཡིན་ཏེ། དཀོན་མཆོག་གསུམ་ཡང་ཆོས་ཀྱི་སྐུར་འདུས་སྟེ། འདི་སྐད་དུ། སངས་རྒྱས་ཆོས་ཤེས་བྱ་བ་སྟེ། །དེ་ལྟར་ཆོས་ཉིད་ཕྱག་རྒྱར་བརྗོད། །ཞེས་གསུངས་པའི་སྐབས་སུ་བཤད་པ། སློབ་པ་དང་མི་སློབ་པ་རྣམས་ཀྱི་འབྲས་བུའི་ངོ་བོ་ཉིད་ནི་སངས་རྒྱས་ཏེ། ཆོས་ཀྱང་དེའི་ངོ་བོ་ཉིད་དོ། །དེ་བས་ན་སངས་རྒྱས་གང་ཡིན་པ་དེ་ཆོས་སོ། །ཞེས་གསུངས་པ་ལྟ་བུ་དང་། སངས་རྒྱས་
དང་བྱང་ཆུབ་སེམས་དཔའ་ནི་ཤེས་པར་བྱེད་པ་ཡིན་ལ། ཆོས་ཉིད་མ་ནོར་བ་ནི་ཤེས་པར་བྱ་བ་ཡིན་ཏེ། །དེ་བས་ན་ཤེས་པ་དང་ཤེས་བྱ་ཁྱད་མེད་ཅེས་འབྱུང་བས། དཀོན་མཆོག་གསུམ་མཉམ་པར་སྟོན་པ་ལྟ་བུའི་ཕྱིར། ཆོས་ཀྱི་སྐུའི་གཟུགས་བརྙན་ཡིན་པའི་སྒོ་ནས། ཆོས་དང་དགེ་འདུན་གྱི་གཟུགས་བརྙན་དུ་གྱུར་པ་ཡང་ཡིན་ནོ། །ཆོས་ཀྱི་སྐུ་ཞེས་བྱ་བ་དེ་ཉིད་ཀྱང་ཆོས་བདག་མེད་པ་ལ་གསུངས་པའི་སྐབས་ཀྱང་ཡོད་དེ། འདི་སྐད་དུ། གདུང་མཆོག་ཆོས་ཀྱི་སྐུ་ལ་ཕྱག་འཚལ་ལོ། །ཞེས་གསུངས་ཏེ། ཡང་སངས་རྒྱས་ཀྱི་གདུང་ནི་དེ་བཞིན་ཉིད་དོ་ཞེས་ཀྱང་གསུངས་ཏེ། ཚུལ་འདི་དག་དང་ཡང་གཞན་ལས་དགེ་དོན་ལེགས་ཀྱི་གཞི། ཆོས་ཚུལ་རབ་ཀྱི་དབྱིངས། ཞེས་གསུངས་ཏེ། ལེགས་པ་ཐམས་ཅད་ཀྱི་གཞི། ཆོས་ཀྱི་དབྱིངས་རྣམ་པར་དག་པ་དེ་ནི་མཆོད་རྟེན་གྱི་
དོན་དུ་བསྟན་ཏོ། །ཡང་གཞན་ལས་ཆོས་ཀྱི་སྐུ་ནི། བྱང་ཆུབ་ཀྱི་ཕྱོགས་ཀྱི་ཆོས་རྣམས་ཡོངས་སུ་བསགས་པའི་ལུས་ནི་གཉིས་སུ་མེད་པའི་ཡེ་ཤེས་ཏེ། དེ་ནི་ཆོས་ཀྱི་སྐུ་ཡིན་ལ། དེའི་གཟུགས་བརྙན་དང་ཕྱག་རྒྱར་གྱུར་པ་ནི་མཆོད་རྟེན་ནོ་ཞེས་སོ། །དོན་དེ་དག་གིས་དཀོན་མཆོག་མཆོད་ཅིང་བཀུར་བའི་སྒོ་ནས་བསོད་ནམས་ཀྱི་ཚོགས་ཀྱི་གཞིར་བསྟན་ཏོ། །གཟུགས་བརྙན་དེ་ཡང་འགྲོ་བའི་དོན་དུ་ཉེ་བར་གནས་པའི་ཕྱིར་ཡིན་གྱི། གཞན་གྱི་ཕྱིར་མ་ཡིན་པའི་སྒོ་ནས་ཀྱང་བསོད་ནམས་ཀྱི་ཚོགས་སུ་གྱུར་པ་ཡིན་ནོ། །ད་ནི་ཡོན་ཏན་གྱི་བྱ་བ་རྣམས་ཇི་ལྟར་བསྒྲུབ་པའི་ཐབས་གོང་དུ་སྨོས་པ་རྣམས་གསལ་བར་བརྗོད་པར་བྱ་སྟེ། དེ་ལ་ལས་གྲུབ་པར་བྱ་བ་ལ་ཞི་བའི་ལས་གྲུབ་པར་འདོད་པ་རྣམས་ཀྱིས། བདག་ཉིད་བཅོམ་ལྡན་འདས་རྣམ་པར་སྣང་མཛད་ཀྱི་ཏིང་ངེ་འཛིན་དུ་ཞུགས་ཏེ། བྱང་ཆུབ་མཆོག་གི་ཕྱག་རྒྱ་དང་ལྡན་པས། དེ་ཉིད་ཀྱི་གསང་སྔགས་གང་ཡང་རུང་བ་བརྗོད་ཅིང་མཆོད་རྟེན་གདབ་པར་བྱ་སྟེ། དེའི་ཚེ་ཏིང་ངེ་འཛིན་གྱིས་བདག་དང་མཆོད་རྟེན་དཀར་པོ་འོད་འབར་བ་ལས། འོད་ཟེར་དཀར་པོ་ཡི་གེ་ཨོཾ་གྱི་རང་བཞིན་ནམ། འཁོར་ལོ་འམ། སྐུ་ཕྲ་མོ་
འམ། འོད་ཟེར་དཀར་པོ་ཉིད་དམ། གང་ཡང་རུང་བ་ཕྱོགས་བཅུར་འཕྲོས་པས། འོག་མིན་གྱི་གནས་དང་ཕྱོགས་བཅུའི་ཞིང་ཁམས་ནས། སངས་རྒྱས་ཐམས་ཅད་རྣམ་པར་སྣང་མཛད་ཀྱི་གཟུགས་སུ་སྤྱན་དྲངས་ཏེ། བདག་དང་མཆོད་རྟེན་ལ་ཐིམ་པས། བདག་སྐུ་གསུང་ཐུགས་ཀྱི་དངོས་གྲུབ་ཀྱི་བཅུད་དང་ལྡན། མཆོད་རྟེན་ནི་འཁོར་བ་ཇི་སྲིད་བར་འགྲོ་བའི་དོན་བྱེད་པའི་ནུས་མཐུ་དང་ལྡན་པར་གྱུར། ཁམས་གསུམ་གྱི་སེམས་ཅན་རྣམས་ནི་ལས་དང་ཉོན་མོངས་པའི་སྒྲིབ་པ་བྱང་བར་བྱས་ཤིང་། ཁོང་ནད་དང་གནོད་སྡིག་རྣམས་ནི་འོད་ཟེར་གྱིས་བགག་ནས། མཆོད་རྟེན་གྱི་འོག་ཏུ་བཅུག་ནས། མཆོད་རྟེན་ལས་ཡེ་ཤེས་ཀྱི་འོད་ཟེར་ཞི་ཞིང་དཀར་ལ་འཁྱིལ་བ་བྱུང་བས། གདུག་པ་ཅན་གྱི་གདུག་སེམས་ཞི་བར་བྱས་ཏེ། བྱང་ཆུབ་ཀྱི་སེམས་དང་ལྡན་པར་བྱ་སྟེ། འདི་ལྟ་བུའི་ཏིང་ངེ་འཛིན་གྱིས་ཞི་བའི་ལས་གྲུབ་པར་འགྱུར་རོ། །ཚུལ་འདི་ཉིད་ལས་གདུག་པ་ཅན་གདན་དུ་འདིང་བ་མ་གཏོགས་པའི་ཏིང་ངེ་འཛིན་གྱིས་བཏབ་ན། ཚོགས་ཆེན་པོའི་རྒྱུར་འགྱུར་རོ། །ཞི་བའི་ལས་ཀྱི་དུས་ན་ནི་བསྒྲུབ་བྱའི་མིང་དང་མཚན་མ་མཆོད་རྟེན་གྱི་གདན་དུ་གཞུགས་པར་བྱའོ། །རྒྱས་པའི་ལས་གྲུབ་པར་འདོད་པ་ལ་ནི། བདག་ཉིད་བཅོམ་ལྡན་འདས་རིན་ཆེན་འབྱུང་ལྡན་གྱི་ཏིང་ངེ་འཛིན་གྱིས་མཆོག་སྦྱིན་པའི་ཕྱག་རྒྱ་དང་ལྡན་པས། དེའི་གསང་སྔགས་གང་ཡང་རུང་བ་བརྗོད་ཅིང་མཆོད་རྟེན་གདབ་པར་བྱའོ། །དེའི་ཚེ་འོད་ཟེར་སེར་པོ་སྦྱར་བ་སྔ་མ་བཞིན་དུ་འཕྲོས་པས། སངས་རྒྱས་རྣམས་རིན་ཆེན་འབྱུང་ལྡན་གྱི་གཟུགས་སུ་སྔ་མ་བཞིན་དུ་ཐིམ་པར་བྱའོ། །ཁྱད་པར་དུ་ཡང་བསྒྲུབ་བྱ་རྒྱས་པར་བྱ་བ་མཆོད་རྟེན་གྱི་གདན་དུ་བཞག་སྟེ། འོད་ཟེར་སེར་པོ་སྤྲོས་ཤིང་བསྟིམ་པས། ཡོན་ཏན་ཡོངས་སུ་འཕེལ་བར་བསྒོམ་མོ། །དབང་དུ་བྱ་བར་འདོད་པས། བདག་ཉིད་བཅོམ་ལྡན་འདས་སྣང་བ་མཐའ་ཡས་སུ་བསྒོམ་ལ། བསམ་གཏན་གྱི་ཕྱག་རྒྱ་བཅས་ཏེ། དེ་ཉིད་ཀྱི་གསང་སྔགས་གང་ཡང་རུང་བ་ཟློས་ཤིང་། མཆོད་རྟེན་གདབ་པར་བྱ་སྟེ། ཏིང་ངེ་འཛིན་གྱིས་འོད་ཟེར་དམར་པོའི་སྦྱོར་བས་སྔ་མ་བཞིན་དུ་སངས་རྒྱས་རྣམས་སྤྱན་དྲང་བར་བྱ་སྟེ། བདག་དང་མཆོད་རྟེན་ལ་བསྟིམ་ཞིང་བསྒྲུབ་བྱ་དགུག་པའི་སྦྱོར་བ་ཡང་བྱ་སྟེ། མཆོད་རྟེན་གྱི་འོག་ཏུ་བཅུག་པས། མྱོས་ཏེ་དབང་དུ་གྱུར་པར་བསྒོམས་
ན་དབང་དུ་འགྱུར་རོ། །ལས་དེ་དག་ལ་ཡང་སྔགས་པའི་འདུག་སྟངས་དང་། ཁའི་ལྟ་ཕྱོགས་དང་། ཡིད་ལ་བྱེད་པ་དང་། ཁ་དོག་རྣམས་ནི་སྤྱིའི་གཞུང་དང་མཐུན་པར་བྱའོ། །གསང་སྔགས་སྤེལ་བའི་ཐབས་ཅུང་ཟད་ཙམ་ཞིག་བརྗོད་པར་བྱ་སྟེ། དེ་ལ་ཞི་བའི་ལས་ལ་བཅོམ་ལྡན་འདས་རྣམ་པར་སྣང་མཛད་ཀྱི་གསང་སྔགས་དང་། ཡུམ་སངས་རྒྱས་སྤྱན་དང་སྐུལ་བྱེད་མ་ལྟ་བུའི་གསང་སྔགས་ཀྱི་རྗེས་སུ། ཆེ་གེ་མོ་ཞིག་ཤཱིནྟཾ་ནྟ་ཀུ་རུ་སྭཱ་ཧཱ། ཞེས་བྱ་བ་གཞུགས་ཏེ། བཟླས་པ་དང་། ཡི་གེ་བྲིས་ཏེ་མཆོད་རྟེན་དུ་གཞུག་པར་བྱའོ། །རྒྱས་པ་ལ་ནི་བཅོམ་ལྡན་འདས་རིན་ཆེན་འབྱུང་ལྡན་དང་། ཡུམ་རིན་ཆེན་སྒྲོན་མ་དང་། གོས་དཀར་མོ་ལྟ་བུའི་གསང་སྔགས་ཀྱི་རྗེས་སུ། ཆེ་གེ་མོ་པུ་ཥྚིཾ་ཀུ་རུ་སྭཱ་ཧཱ། 
ཞེས་བྱ་བ་སྦྱར་རོ། །དབང་ལ་བཅོམ་ལྡན་འདས་སྣང་བ་མཐའ་ཡས་དང་། ཡུམ་སྒྲོལ་མ་དང་། ལུ་གུ་རྒྱུད་ལྟ་བུའི་གསང་སྔགས་ཀྱི་རྗེས་སུ། ཆེ་གེ་མོ་ཞིག་ཝ་ཤཾ་མ་ན་ཡེ་སྭཱ་ཧཱ། ཞེས་སྦྱར་རོ། །དེ་ལྟར་ཡང་། གསུངས་པ། ཆོས་སྐུ་ཕྱག་རྒྱ་དེ་དག་ལས། །ལས་ལྔའི་དཀྱིལ་འཁོར་རབ་ཏུ་སྒྲུབ། །ཞེས་བྱ་བ་ལ་སོགས་པ་ལ་སོ་སོའི་བྱ་བ་གསུངས་ཏེ། འདི་སྐད་དུ་ཞི་བའི་ལས་ལ། གཏུམ་ཁྲོ་མ་ལུས་ཞི་བའི་ཕྱིར། །དཀར་ཞིང་འཚེར་བའི་ཆོས་སྐུ་བསྒོམ། །གང་ཞིག་གཏུམ་ཁྲོ་ཞི་བའི་གདན། །དེ་བཞིན་ཏིང་འཛིན་བྱིན་རླབས་ན། གཏུམ་པོ་རྔམ་པ་ཞི་བར་འགྱུར། ཞེས་བྱ་བ་ལ་སོགས་པ་གསུངས་སོ། །རྒྱས་པའི་ལས་ལའང་འདི་སྐད་དུ། ཐམས་ཅད་ཡོན་ཏན་འཕེལ་བྱའི་ཕྱིར། །བདག་ཉིད་རྒྱལ་བའི་ཁྱུ་མཆོག་སྟེ། །གསེར་གྱི་མདོག་འདྲའི་ཕྱག་རྒྱར་བསྒོམ། །གང་འཕེལ་ཆོས་སྐུའི་
གདན་དུ་བཞག ། ཞེས་བྱ་བ་ལ་སོགས་པ་གསུངས་སོ། །དབང་ལ་ཡང་འདི་སྐད་དུ། བདག་ཉིད་ཧ་ཡ་གྲཱྀ་བར་བསྒོམ། །དམ་ཚིགས་ཆོས་སྐུར་གསལ་བསྒོམ་སྟེ། །མི་མཐུན་ཕྱོགས་རྣམས་གདན་དུ་བཏིང་། །ཏིང་འཛིན་གསལ་བར་བྱིན་རླབས་ན། །ཐམས་ཅད་མ་ལུས་དབང་དུ་འགྱུར། །ཞེས་བྱ་བ་ལ་སོགས་པ་གསུངས་སོ། །དྲག་པོ་ལ་ཡང་འདི་སྐད་དུ། །བདག་ཉིད་དྲག་པོར་བསྒོམ་ནས་ནི། །ཆོས་སྐུ་ནག་པོ་འོད་འབར་གྱིས། །བགེགས་ཀྱི་ལིངྒ་མནན་པར་བྱ། །གཏུམ་པོ་དྲག་པོའང་བརླག་པར་འགྱུར། །ཅེས་བྱ་བ་ལ་སོགས་པ་གསུངས་ཏེ། །དེ་དག་ནི་མཆོད་རྟེན་གདབ་པའི་སྒོ་ནས་ཞི་བ་ལ་སོགས་པའི་ལས་རྣམ་པ་བཞི་སྒྲུབ་པར་བྱ་བའི་ཚུལ་བསྟན་པ་ཡིན་ནོ། །ད་ནི་རང་གི་ལྷ་མཉེས་པར་བྱ་བའི་ཆོ་གས། །འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་བསྒྲུབ་པའི་ཐབས་སུ་བསྟན་པའི་མཆོད་རྟེན་གདབ་པའི་ཆོ་ག་བསྟན་པར་བྱ་སྟེ། དེ་ཡང་འདི་སྐད་དུ། ཆོས་སྐུ་ཕྱག་རྒྱ་ཆེན་པོ་ནི། །དངོས་གྲུབ་གང་འདོད་སྦྱིན་པར་ངེས། །ཉེ་བའི་ལྷ་ནི་གང་བསྒྲུབ་པ། །ཕྱག་རྒྱ་སྙིང་པོ་བྲིས་བཅུག་ན། །གང་བསྒོམ་ཐེ་ཚོམ་མེད་པར་འགྲུབ། །ཞེས་བྱ་བ་ལ་སོགས་པ་གསུངས་ཏེ། དེ་ལ་རང་གི་ལྷག་པའི་ལྷའི་དངོས་གྲུབ་ཉེ་བར་བསྒྲུབ་པར་འདོད་པ་རྣམས་ཀྱིས། མཆོད་རྟེན་གདབ་པར་འདོད་ན། རང་གི་ལྷའི་ཕྱག་རྒྱ་སྙིང་པོ་དང་བཅས་པ། མཆོད་རྟེན་གྱི་དཀྱིལ་དུ་བཅུག་སྟེ་གདབ་པར་བྱའོ། །དེའི་བྱ་བའི་ཚུལ་འདི་ཡིན་ཏེ། དང་པོར་བདག་ཉིད་རང་གི་ལྷའི་ཏིང་ངེ་འཛིན་དུ་སྐད་ཅིག་མས་བསྐྱེད་ལ། རང་གི་ལྷའི་གསང་སྔགས་བཟླས་ཤིང་མཆོད་རྟེན་བཏབ་པས། རང་གི་སྙིང་ཁ་
ནས་ཡེ་ཤེས་ཀྱི་འོད་ཟེར་སྐུ་ཕྲ་མོའམ་མཚན་མའམ། སྙིང་པོའམ་ཡེ་ཤེས་ཀྱི་འོད་ཟེར་ཁ་དོག་ལྔའི་རྣམ་པ་ཅན་དག་ཏུ་འཕྲོས་ཏེ། དེ་དག་སངས་རྒྱས་ཀྱི་ཞིང་ཁམས་སུ་འཕྲོས་པས། ཀུན་ཏུ་བཟང་པོའི་མཆོད་སྤྲིན་གྱིས། སངས་རྒྱས་ཐམས་ཅད་མཉེས་པར་བྱས་པ་དང་། སྔོན་སེམས་ཅན་གྱི་དོན་མཛད་པ་དང་། སྒྲུབ་པ་པོ་ལ་དངོས་གྲུབ་སྩོལ་བར་ཞལ་གྱིས་བཞེས་པས། དེའི་ཐུགས་དམ་གྱི་རྒྱུད་བསྐུལ་བར་བསམ། སེམས་ཅན་གྱི་གནས་རིས་ཐམས་ཅད་དུ་འཕྲོས་པས། སེམས་ཅན་ཐམས་ཅད་ཀྱི་ལས་དང་ཉོན་མོངས་པའི་ས་བོན་ཉིད། གནས་གསུམ་དང་ལྔ་ན། ཡི་གེ་དུ་ནག་པོ་ལ་སོགས་པ་གསུམ་མམ་ལྔ་རུ་འཁོད་པ། ཡེ་ཤེས་ཀྱི་འོད་ཟེར་གྱིས་སྦྱངས་ཏེ། སངས་རྒྱས་ཀྱི་སྐུར་གྱུར་ནས་ཡོངས་སུ་དག་པའི་ཞིང་ཁམས་སུ་འཁོད་པར་བསམ། མདུན་ན་གནས་པའི་མཆོད་རྟེན་ལ་འཕྲོས་པས། མཆོད་རྟེན་ཡེ་ཤེས་ཀྱི་གཞལ་མེད་ཁང་དུ་གྱུར་པའི་ནང་ན། རང་གི་ལྷའི་ཡེ་ཤེས་ཀྱི་ཕྱག་རྒྱར་བཞུགས་པར་བསམ་སྟེ། དཔལ་གསང་བ་འདུས་པ་ལས་ཀྱང་། མཆོད་རྟེན་སངས་རྒྱས་ཐམས་ཅད་ཀྱི། །ཕོ་
བྲང་གནས་ཞེས་བྱ་བ་ཡིན། །ཞེས་གསུངས་པ་དང་། གཞན་ཡང་། ཡེ་ཤེས་སེམས་དཔས་གང་རེག་པ། །ཡེ་ཤེས་འཁོར་ལོ་ཞེས་སུ་བཤད། །ཞེས་གསུངས་པ་ནི། ཡེ་ཤེས་ཀྱི་ལྷ་དང་ལྡན་པའི་མཆོད་རྟེན་ནི། ལྷའི་ཕོ་བྲང་དུ་གསུངས་པ་ཡིན་པས། འདིར་དེ་ལྟར་བསམ་པར་བྱའོ། །དེ་ནས་ཡང་ཡེ་ཤེས་ཀྱི་འོད་ཟེར་ཕྱོགས་བཅུར་འཕྲོས་པས། ཕྱོགས་བཅུའི་བདེ་བར་གཤེགས་པ་ཐམས་ཅད། སྔར་གྱི་ཐུགས་དམ་བསྐུལ་བ་དང་། སྔར་མཛད་པས་བསྒྲལ་བའི་སངས་རྒྱས་རྣམས། རང་གི་ལྷའི་གཟུགས་སུ་སྤྱན་དྲངས་ནས། མདུན་ན་གནས་པའི་མཆོད་རྟེན་གྱི་ལྷ་ལ་ཐིམ་པས། སྐུ་གསུང་ཐུགས་རྡོ་རྗེའི་དཀྱིལ་འཁོར་དང་ལྡན་པར་གྱུར་ཏེ། འཁོར་བ་མ་སྟོངས་ཀྱི་བར་དུ། སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོའི་མཛད་པ་རྒྱུན་མི་འཆད་པར་འབྱུང་བ་དང་། སྒྲུབ་པ་པོ་བདག་ཉིད་ལའང་། དུས་ཐམས་ཅད་དུ་ཉེ་བའི་སྲས་སུ་དགོངས་ཏེ་བྱིན་གྱིས་རློབས་པར་བསམ་མོ། །འདི་ལྟ་བུའི་སྦྱོར་བས་མཆོད་རྟེན་གདབ་ཟིན་པའི་རྗེས་ཐོགས་སུ་ཡང་། ཉེ་བའི་ལོངས་སྤྱོད་དུ་གྱུར་པའི་མཆོད་པ་རྣམ་པ་ལྔ་དབུལ་བ་དང་། གཏོར་མ་བསྔོ་བ་དང་། བདེན་པའི་བྱིན་གྱིས་རླབས་དམིགས་པར་བྱའོ། །དེ་ལ་ཕྱག་རྒྱ་དང་། སྙིང་པོ་གཞུག་པའི་ཚུལ་ནི། དཔལ་རྡོ་རྗེ་སེམས་དཔའི་ཡི་དམ་བྱེད་པར་འདོད་པ་རྣམས་ཀྱིས། རྡོ་རྗེ་རྩེ་ལྔ་བའི་ཕྱག་རྒྱ་ལ་གསང་སྔགས་འདིས་བསྐོར་བར་བྱའོ། །ཨོཾ་མ་ཧཱ་སུ་ཁ་བཛྲ་ས་ཏྭ་ཨཿཛཿཧཱུཾ་བཾ་ཧོཿ    སུ་ར་ཏ་སྟྭཾ་ཞེས་བྱ་བས་བསྐོར་ཏེ་གཞུགས་པར་བྱའོ། །གལ་ཏེ་རིགས་ལྔ་སངས་རྒྱས་ཀྱི་ཡི་དམ་བྱེད་འདོད་པ་རྣམས་ཀྱིས་ནི། འདི་ལྟར་མི་འཁྲུགས་པ་ལ་རྡོ་རྗེའི་མཚན་མ་དང་། སྙིང་པོ་ཧཱུཾ་བཛྲ་བྷྲྀག་ཅེས་བྱའོ། །རྣམ་པར་སྣང་མཛད་ལ་ནི་འཁོར་ལོའི་མཚན་མ་དང་། སྙིང་པོ། ཨོཾ་ཛི་ན་ཛི་ཀ་ཅེས་བྱའོ། །དེ་བཞིན་དུ། རིན་པོ་ཆེའི་མཚན་མ་དང་། སྭཱ་རཏྣ་དྷྲྀ་ཀ་ཅེས་བྱ་བ་ནི། རིན་ཆེན་དཔལ་གྱིའོ། །པདྨ་དང་། ཨཱྃ་ཨ་རོ་ལི་ཀ་ཅེས་བྱ་བ་ནི་འོད་དཔག་མེད་ཀྱིའོ། །རལ་གྲི་དང་ཧཱ་པྲ་ཛྙཱ་ཌྷྲྀ་ཀ་ཅེས་བྱ་བ་ནི། གདོན་མི་ཟ་བའི་འོ། །གལ་ཏེ་དཔལ་ཧེ་རུ་ཀའི་ཡི་དམ་བྱེད་པར་འདོད་པ་རྣམས་ཀྱིས་ནི། རིན་པོ་ཆེ་ཟུར་བརྒྱད་ཀྱི་དབུས་སུ་རྡོ་རྗེ་རྩེ་དགུ་བྲིས་ཏེ། དབུས་སུ་ཨོཾ་བྲི། ཟུར་བརྒྱད་ལ། ཨོཾ་རུ་ལུ་རུ་ལུ་ཧཱུཾ་བྷྱོ་ཧཱུཾ་ཞེས་བྱ་བ་བྲིས་ཏེ་གཞུགས་པར་བྱའོ། །གཞན་ཡང་འཕགས་པ་འཇམ་དཔལ་གྱི་ཡི་དམ་བྱེད་པ་རྣམས་ཀྱིས་ནི། ཨུད་པ་ལའི་མཚན་མ་དང་། ཨོཾ་ཝཱ་གཱི་ཤྭ་རི་མུཾ་ཞེས་བྱ་བ་བྲིའོ། །འཇམ་པའི་ཁྲོ་བོ་གཤིན་རྗེའི་གཤེད་ཀྱི་ནི། བེ་ཅོན་གྱི་མཚན་མ་དང་། སྙིང་པོའི་སྔགས་ཨོཾ་ཡ་མཱནྟ་ཀ་ཧཱུཾ་ཕཊཿ ཅེས་བྱ་བའམ་རྩ་བའི་གསང་སྔགས་ཡ་མ་རཱ་ཛའི་སྔགས་ལ་སོགས་པ་གང་ཡང་རུང་བ་བྲི་བར་བྱའོ། །དེ་དག་གི་རིགས་ཀྱི་ལྷ་མོ་རོ་ལངས་མ་དང་རལ་པ་གཅིག་མ་དང་། ཁྲོ་གཉེར་མ་དང་། མི་ཕམ་མ་ལྟ་བུ་དག་གི་བྱེད་པར་འདོད་ནའང་། རང་རང་གི་མཚན་མ་དང་སྙིང་པོ་བྲི་བར་བྱའོ། །གལ་ཏེ་འཕགས་པ་སྤྱན་རས་གཟིགས་ཀྱི་ཡི་དམ་བྱེད་པར་འདོད་ན། པདྨའི་མཚན་མ་དང་། རྩ་བའི་སྙིང་པོ་ཨོཾ་མ་ཎི་པངྨེ་ཧཱུཾ། ཞེས་བྲི་བར་བྱའོ། །དེའི་རིགས་ཀྱི་ཁྲོ་བོ་རྟ་མགྲིན་གྱི་ཡི་དམ་བྱེད་པར་འདོད་ན། པད་མའི་ཕྱག་རྒྱ་དང་། སྙིང་པོའི་སྔགས་ཨོཾ་པདྨཱ་ནྟ་ཀྲྀ་ཏ་ཧཱུཾ་ཕཊ། ཞེས་བྱ་བའམ། རྩ་བའི་གསང་སྔགས། ཏ་རུ་ལུའི་སྔགས་ལ་སོགས་པ་གང་ཡང་རུང་བ་བྲི་བར་བྱའོ། །དེ་དག་གི་རིགས་ཀྱི་ལྷ་མོ་སྒྲོལ་མ་དང་། ཁྲོ་གཉེར་མ་ལྟ་བུ་དག་གི་བྱེད་པར་འདོད་ན་ཡང་རང་རང་གི་མཚན་མ་དང་སྙིང་པོ་བྲི་བར་བྱའོ། །གལ་ཏེ་འཕགས་པ་ཕྱག་ན་རྡོ་རྗེ་ཡི་དམ་བྱེད་པར་འདོད་པ་རྣམས་ཀྱིས། རྡོ་རྗེའི་མཚན་མ་དང་། སྙིང་པོ་ཨོཾ་ཙནྜ་མ་ཧཱ་རོ་ཥ་ཎ་ཧཱུཾ་ཕཊ། ཞེས་བྱ་བ་བྲིའོ། །དེའི་རིགས་ཀྱི་ཁྲོ་བོ་བདུད་རྩི་འཁྱིལ་བ་བྱེད་པར་འདོད་ན། སྣ་ཚོགས་རྡོ་རྗེའི་མཚན་མ་དང་། སྙིང་པོའི་སྔགས་ཨོཾ་ཨ་མྲྀ་ཏ་ཀུཎྜ་ལི་བིགྷཱ་ནྟ་ཀ་ཧཱུཾ་ཕཊ་ཞེས་བྱ་བའམ། རྩ་བའི་སྔགས། ཁཱ་ཧིའི་སྔགས་ལ་སོགས་པ་གང་ཡང་རུང་བ་བྲི་བར་བྱའོ། །དེ་དག་གི་རིགས་ཀྱི་ལྷ་མོ་མཱ་མ་ཀིའམ། བདེན་གནས་མ་ལྟ་བུས་བྱེད་པར་འདོད་ན་ཡང་། རང་རང་གི་མཚན་མ་དང་སྙིང་པོ་བྲི་བར་བྱའོ། །ཡང་ན་དེ་དག་གི་གཟུགས་ཀྱི་སྐུ་ཉིད་བྱས་ཀྱང་རུང་སྟེ། ཕྱག་རྒྱ་དེ་དག་ཀྱང་ཟུང་རེ་ཁ་སྦྱོར་དུ་བྱས་ཏེ། མཆོད་རྟེན་གྱི་དབུས་སུ་གཞུག་གོ། །ཞེས་སློབ་དཔོན་དག་གིས་བཤད་དོ། །འདི་དག་ནི་བྱ་བ་དང་རྣལ་འབྱོར་གྱི་རྒྱུད་ལས་གྲགས་པའི་ལྷའི་གཙོ་བོ་ཉེ་བར་མཚོན་པ་ཙམ་ཡིན་ཏེ། །འདི་དག་ཙམ་དུ་མ་ཟད་ཀྱི་མདོ་སྡེ་དང་གསང་སྔགས་ཀྱི་ཚུལ་ལས་གྲགས་པའི་ལྷ་རྣམས་ལས། གང་ཡང་རུང་བ་ཡི་དམ་བྱེད་པར་འདོད་པས་སྙིང་པོ་ཙམ་གསུངས་པ་རྣམས་ལ་ནི་སྙིང་པོ་ཙམ་བྲིས་ཏེ། མཆོད་རྟེན་དུ་གཞུག་པར་བྱའོ། །གལ་ཏེ་མདོ་སྡེའི་ཚུལ་དུ་ཡི་དམ་བྱེད་པར་འདོད་པ་རྣམས་ཀྱིས་ནི། ཏིང་ངེ་འཛིན་གྱི་འཕྲོ་འདུ་དེ་ལྟར་བསྒོམ་པ་དག་བྱ་བ་མེད་དེ། རྣམ་པར་སྨིན་པའི་ལུས་ཀྱིས་བྱང་ཆུབ་ཏུ་སེམས་བསྐྱེད་དེ་སྙིང་རྗེ་ཆེན་པོའི་མཐུས་བསླང་ནས་བདག་གིས་སེམས་ཅན་གྱི་དོན་དུ། དེ་བཞིན་གཤེགས་པའི་མི་ཕྱེད་པའི་སྐུ་འཇིག་རྟེན་དུ་གཞག་པར་བྱའོ། །སྙམ་དུ་བསམ་སྟེ། དེ་བཞིན་གཤེགས་པ་ཐམས་ཅད་ཀྱིས་བྱིན་གྱིས་རླབས་འབྱུང་བའི་སྙིང་པོ་གང་ཡང་རུང་བ་དང་། ཆོས་ཉིད་རྟེན་ཅིང་འབྲེལ་ཏེ་འབྱུང་བའི་སྙིང་པོ་དག་བྲི་ཞིང་གཞུགས་པ་དང་། བཟླས་ཤིང་གདབ་པར་བྱའོ། །མེ་ཏོག་དང་བདུག་པ་ལ་སོགས་པའི་མཆོད་པ་ཅི་འབྱོར་བ་ཡང་ཕུལ་ཏེ། སྨོན་ལམ་ཡང་དེ་བཞིན་དུ་གདབ་པར་བྱའོ། །དེ་དག་ནི་བྱང་ཆུབ་ཀྱི་དོན་དུ་བསྒྲུབ་པའི་ཆོ་གའི་ཚུལ་ཡིན་ནོ། །གལ་ཏེ་འཇིག་རྟེན་པའི་ལྷ་དག་ཉེ་བར་བསྒྲུབ་ཅིང་དབང་དུ་བྱ་བར་འདོད་ན་ཡང་། འདི་སྐད་དུ། འཇིག་རྟེན་པའི་ལྷ་བསྒྲུབ་ན། །ལྷའི་སྙིང་པོ་གང་ཡང་རུང་། །བྲིས་ཏེ་དཀྱིལ་འཁོར་ནང་བཅུག་ན། །ལྷ་དེ་ཉེ་བར་འགྲུབ་པར་འགྱུར། །ཞེས་གསུངས་ཏེ། སྔགས་པ་གང་ཞིག་འཇིག་རྟེན་གྱི་ལྷ་དབང་ཕྱུག་ཆེན་པོ་ལ་སོགས་པ་མཐུ་ཆེན་པོ་དང་ལྡན་པ་རྣམས་སམ། དེ་དག་གི་འཁོར་དུ་གྱུར་པ་རྣམས་སམ། གང་ཡང་རུང་སྟེ། ལྷ་འམ་བདུད་དམ། གཤིན་རྗེའམ། གནོད་སྦྱིན་ནམ། སྲིན་པོའམ། ཤ་ཟའམ། མ་མོའམ། བྱད་མ་ལ་སོགས་པ་གང་ཡང་རུང་བའམ། གཞན་ཡང་རང་རང་གི་ཡུལ་གྱི་ཞིང་སྐྱོང་ལ་སོགས་པ། གང་བསྒྲུབ་པར་འདོད་པ་རྣམས་ཀྱིས། དེ་དག་གི་རང་རང་གི་སྙིང་པོ་འམ། ཡང་ན་ཕྱག་རྒྱ་དང་བཅས་པ་ཡང་རུང་སྟེ། དེ་ལྟ་བུ་དག་བྲིས་ཏེ་དཀྱིལ་འཁོར་གྱི་ནང་དུ་གཞུགས་ཅིང་ཏིང་ངེ་འཛིན་གྱིས། བདག་ཉིད་རང་གི་ལྷག་པའི་ལྷ་སྐུ་མདོག་དམར་པོ་ཟླ་བ་དམར་པོའི་སྟེང་ན་འདུག་པར་བསྒོམས་ལ། མདུན་ཏུ་བསྒྲུབ་པར་བྱ་བའི་ལྷ་དེ་ཡང་མདོག་དམར་པོ་ཟླ་བ་དམར་པོའི་སྟེང་ན། ཐལ་མོ་སྦྱར་ཏེ་སྒྲུབ་པ་པོ་ལ་དགའ་བའི་ཚུལ་གྱིས་བལྟ་བར་བསམས་ནས། དེ་ནས་བདག་གི་སྙིང་ཁ་ནས་གསང་སྔགས་ཀྱི་ཡི་གེ་འོད་ཟེར་དམར་པོ་འཕྲོས་པས། བསྒྲུབ་བྱའི་ལྷའི་སྙིང་ཁར་ཐིམ་སྟེ། སྙིང་པོ་དང་དབྱེར་མེད་པར་གྱུར་ནས་ཕྱིར་བྱུང་སྟེ། བདག་ཉིད་ཀྱི་ཐུགས་ཀར་ཐིམ་པས་དབྱེར་མེད་པར་གྱུར་པར་བསམ་ནས། བཟླས་པ་དང་བཅས་པས་མཆོད་རྟེན་བཏབ་ན། ལུས་ལ་གྲིབ་མ་བཞིན་དུ་འཁོར་བར་འགྱུར་ཏེ། ཇི་སྲིད་འཚོའི་བར་དུ་གནས་ཤིང་། བདག་གཟི་བྱིན་ཆེ་བར་འགྱུར་ཏེ། འཇིག་རྟེན་གྱི་ལྷ་དེ་དག་གི་དབང་དུ་བདག་འགྲོ་བར་མི་འགྱུར་རོ། །ད་ནི་ཆོས་ཉིད་ཀྱི་ཕྱག་རྒྱས་ཡེ་ཤེས་ཀྱི་ཚོགས་སུ་འགྱུར་བར་བསྟན་པའི་ཕྱིར། གསུངས་པ། འདི་སྐད་དུ། ཆོས་ཉིད་རྟེན་ཅིང་འབྲེལ་བྲིས་ན། །ཆོས་ཀྱི་དོན་རྣམས་རྟོགས་འགྱུར་ཏེ། །རང་དང་སྤྱིའི་དོན་རྟོགས་ནས། །སྐྱེ་རྒ་ན་འཆི་མེད་པར་རྟོགས། །ཞེས་གསུངས་ཏེ། ཆོས་ཉིད་རྟེན་ཅིང་འབྲེལ་ཏེ་འབྱུང་བའི་སྙིང་པོ། ཡེ་ངྷརྨྨཱ་ཧེ་ཏུ་པྲ་བྷ་ཝཱ་ཧེ་ཏུནྟེ་ཥཱནྟ་ཐཱ་ག་ཏོ་ཧྱ་བ་དཏ། ཏེ་ཥཱཉྩ་ཡོ་ནི་རོ་ངྷ་ཨེ་བཾ་བཱ་དཱི་མ་ཧཱ་ཤྲ་མ་ཎཿཞེས་བྱ་བ་བྲིས་ཏེ་བཅུག་ན། ཆོས་རྟེན་ཅིང་འབྲེལ་ཏེ་འབྱུང་བའི་དོན་རྟོགས་ནས། འཁོར་བའི་ཕ་རོལ་ཏུ་ཕྱིན་པར་འགྱུར་རོ་ཞེས་བཤད་དེ། འདི་ནི་ཡེ་ཤེས་ཀྱི་ཚོགས་ཀྱིས་ཕྱེ་བ་ཡིན་ཏེ། སྔོན་དུ་བརྗོད་པ་བཞིན་དུ་བསོད་ནམས་ཀྱི་ཚོགས་ནི་སྤྱི་ཡིན་ནོ། །སེམས་ཅན་ལས་ངན་པ་སྤྱོད་པ་རྣམས་ཀྱི་དོན་དུ། ལས་ཀྱི་སྒྲིབ་པ་རྒྱུན་གཅོད་པའི་ཐབས་སུ་བསྟན་པ་ནི། འདི་སྐད་དུ། ཕྱག་རྒྱ་ཆེན་པོ་དེ་དག་ལ། །ཉོན་མོངས་ལས་རྣམས་སྦྱོང་བྱེད་པའི། །སྙིང་པོ་མ་ནོར་དོན་བྲིས་ན། །ངན་སོང་སྡུག་བསྔལ་མེད་པར་འགྱུར། །ཞེས་གསུངས་ཏེ། འདི་ནི་ཁྱད་པར་དུ་ཡང་འགྲོ་བ་ཚེ་འདས་པ་རྣམས་ཀྱི། ངན་སོང་གི་སྡུག་བསྔལ་སྦྱོང་བའི་ཐབས་སུ་གསུངས་པ་ཡིན་ཏེ། བཅོམ་ལྡན་འདས་ཀྱི་གཙུག་ཏོར་གྱི་ཕྱག་རྒྱ་སེར་པོ་འོད་འབར་བ་དང་། སྙིང་པོ། ན་མོ་བྷ་ག་བ་ཏེ་སརྦ་དུརྒ་ཏི་པ་རི་ཤོ་ངྷ་ནེ། རཱ་ཛཱ་ཡ། ཏ་ཐཱ་ག་ཏཱ་ཡ། ཨར་ཧ་ཏེ་གྷེཿ སམྱཀྶཾ་བུད་དྷཱ་ཡ། ཏདྱ་ཐཱ། ཨོཾ་ཤོ་ངྷ་ནེ། ཤོ་ངྷེ་ནེ། །སརྦ་པཱ་པཾ་བི་ཤྭོ་ངྷ་ནི་ཤུད་ངྷེ་བི་ཤུད་ངྷེ། ཆེ་གེ་མོའི་སརྦ་ཀརྨ། ཨཱ་ཝ་ར་ཎ་བི་ཤོ་ངྷ་ནི་སྭཱ་ཧཱ། ཞེས་བྱ་བ་བྲི་བར་བྱའོ། །གཞན་ཡང་ངན་སོང་གསུམ་གྱི་སྒོ་གཅོད་པའི་སྙིང་པོ་འདི་དག་ཀྱང་བྲི་བར་བྱ་སྟེ། ཨོཾ་ད་ཧ་ད་ཧ་ཆེ་གེ་མོའི་སརྦ་ན་ར་ཀ་ག་ཏི་ཧི་ཏུཾ་ཧཱུཾ་ཕཊ། ཨོཾ་པ་ཙ་པ་ཙ་ཆེ་གེ་མོའི་སརྦ་པྲི་ཏ་ག་ཏི་ཧེ་ཏུཾ་ཧཱུཾ་ཕཊ། ཨོཾ་མ་ཐ་མ་ཐ་ཆེ་གེ་མོའི་སརྦ་ཏིརྱཀ་ག་ཏི་ཧེ་ཏུཾ་ཧཱུཾ་ཕཊ། ཞེས་བྱ་བ་ཡང་བྲིས་ཏེ་གཞུགས་པར་བྱའོ། །ཏིང་ངེ་འཛིན་གྱིས་བདག་ཉིད་ཡི་གེ་བྷ་
ལས། བཅོམ་ལྡན་འདས་ཤཱཀྱ་ཐུབ་པའི་སྐུར་བསྒོམ་སྟེ། ཐུགས་ཀར་ཟླ་བའི་གདན་ལ། སྙིང་པོ་དེ་དག་ཁ་དོག་དཀར་པོ་བསམ་སྟེ། དེ་ལས་ཡི་གེའི་རྣམ་པའི་འོད་ཟེར་འཕྲོས་པས། ཕྱོགས་བཅུའི་སངས་རྒྱས་རྣམས་ལ། མཆོད་པ་དང་ཐུགས་དམ་གྱི་རྒྱུད་བསྐུལ་བ་བྱས། འགྲོ་བ་རིགས་དྲུག་གི་གནས་སུ་འཕྲོས་པ་ལས་སོ་སོའི་ལས་ཀྱི་སྒྲིབ་པར་རྣམ་པར་སྦྱངས་ཏེ། ཡོངས་སུ་དག་པའི་ལུས་སུ་གྱུར་ནས། འོད་ཟེར་གྱི་རྗེས་སུ་འབྲང་སྟེ། ཡོངས་སུ་དག་པའི་ཞིང་ཁམས་སུ་འཁོད་པར་བྱས། ཁྱད་པར་དུ་ཡང་ཚེ་འདས་དེ་ཉིད་ཀྱི་ངན་སོང་གི་ལུས་རྣམས་སྦྱངས་ཤིང་དག་པར་བྱས་ཏེ། བདེ་འགྲོ་མི་དང་ལྷའི་ལུས་དག་པ་ཞིག་གི་ཚུལ་བཟུང་ནས། བདག་གི་མདུན་ན་ཟླ་བའི་མཎྜལ་གྱི་སྟེང་ན་ཁ་དོག་དཀར་པོར་གནས་པ་ལ། གསང་སྔགས་ཀྱི་འོད་ཟེར་གྱིས་ཕྱོགས་བཅུའི་སངས་རྒྱས་ཐམས་ཅད་གསང་སྔགས་ཀྱི་གཟུགས་སུ་སྤྱན་དྲངས་ཏེ། མདུན་གྱི་བསྒྲུབ་བྱའི་ལུས་ལ་ཐིམ་པས་ལས་ཀྱི་སྒྲིབ་པ་ལྷག་མ་ཐམས་ཅད་ཀྱང་མ་ལུས་པ་བསལ་ཞིང་། དེ་བཞིན་གཤེགས་པ་རྣམས་ཀྱི་ཡེ་ཤེས་ཀྱི་ཕྱག་
རྒྱས་བྱིན་གྱིས་བརླབས་ཤིང་རྒྱས་བཏབ་ནས། རྒྱལ་བའི་སྲས་སུ་གྱུར་ཏེ། 
ཡོངས་སུ་དག་པའི་ཞིང་ཁམས་སུ་བཀོད་ནས་སྤྲུལ་པས་སེམས་ཅན་གྱི་དོན་བྱེད་དེ། སངས་རྒྱས་ཀྱི་མཛད་པ་བསྟན་ནས། མྱ་ངན་འདས་པའི་མཆོད་རྟེན་འཇིག་རྟེན་དུ་བཞག་པ་དང་། ཕྱོགས་བཅུའི་འཇིག་རྟེན་གྱི་སངས་རྒྱས་ཐམས་ཅད་མཛད་པ་བསྟན་པའི་སྐུ་གདུང་འཇིག་རྟེན་དུ་བཞག་པ། ཐམས་ཅད་དབྱེར་མེད་པར་འདུས་པའི་མཆོད་རྟེན་ཀྱང་མཆོད་རྟེན་དེ་ཉིད་ཡིན་པར་བསམས་ཏེ་བཏབ་ནས། མཆོད་པ་དབུལ་བ་དང་། གཏོར་མ་དབུལ་བ་དང་། བདེན་པའི་བྱིན་གྱིས་རླབས་དམིགས་པ་དང་། སྨོན་ལམ་ཡང་དེ་བཞིན་དུ་གདབ་པར་བྱའོ། །འདི་ནི་དེ་བཞིན་གཤེགས་པའི་ཕྱག་རྒྱས་བཏབ་པའི་མཐུ་དང་། གསང་སྔགས་བདེན་པའི་བྱིན་གྱིས་རླབས་དང་། ཏིང་ངེ་འཛིན་དང་མོས་པའི་མཐུས། འགྲོ་བ་ལ་ཕན་གདགས་པའི་སྦྱོར་བ་ཡིན་ཡང་། གཙོ་རུ་ཕྱག་རྒྱས་གདབ་པ་དང་། བཟླས་བརྗོད་ཀྱི་དབང་དུ་བྱས་པ་ཡིན་ནོ། །ལས་འདི་བྱེད་པའི་ཚེ་སྡིག་པ་སྲེག་པའི་སྦྱིན་སྲེག་བྱས་པར་གྱུར་ན་ཡང་བཟང་སྟེ། ཞི་བའི་ཐབ་ཁུང་དུ་མེའི་ལྷ་དང་། བཅོམ་ལྡན་འདས་ཤཱཀྱ་ཐུབ་པ་ལ་མཆོད་པ་བྱས་ལ། དེ་ནས་ཏིལ་ལམ་ཡུངས་དཀར་པོ་ལ་གོང་མའི་གསང་སྔགས་ཟློས་ཤིང་ལན་བརྒྱ་སྟོང་དུ་མར་བསྲེག་ནས། བསྒྲུབ་བྱའི་སྡིག་པ་རྣམས་ཡེ་ཤེས་མེས་བསྲེགས་པར་བསམ་ཞིང་། དེ་ལྟར་སྨོན་ལམ་བཏབ་ནས་སྦྱིན་སྲེག་བྱས་ན། དེ་དག་གི་ལས་ཀྱི་སྒྲིབ་པ་འབྱང་བར་འགྱུར་རོ། །ཞེས་བཤད་དོ། །མཆོད་རྟེན་གདབ་པའི་ཐབས་འདི་དག་ནི། རྡོ་རྗེ་སེམས་དཔའ་སྒྱུ་འཕྲུལ་དྲ་བའི་ཚུལ་ལ་བརྟེན་པ་ཡིན་ཡང་། མདོ་སྡེ་དང་གསང་སྔགས་ཀྱི་ཚུལ་ཐམས་ཅད་ཀྱང་འདུས་པར་སྣང་ལ། དགོས་པའི་སྒོ་ནས་ཀྱང་ལས་ཀྱི་སྒྲིབ་པ་སྦྱང་བའི་ཕྱིར་བྱ་བ་དང་། ཡུན་དུ་ཚོགས་རྣམ་པ་གཉིས་བསྐྲུན་པར་བྱ་བའི་ཕྱིར་བྱ་བ་དང་། 
ཐུན་མོང་དང་མཆོག་གི་དངོས་གྲུབ་བསྒྲུབ་པར་བྱ་བའི་ཕྱིར་བྱ་བ་དང་། 
ཞི་བ་ལ་སོགས་པའི་ལས་སྣ་ཚོགས་བསྒྲུབ་པ་རྣམས་ཀྱང་ཚང་བར་གསུངས་པས། འདི་ནི་བརྩོན་པ་རྣམས་ཀྱིས་རྟག་ཏུ་དང་དུ་བླང་བར་རིགས་སོ། །། །རྫོགས་སོ། །ངྷརྨཱ་བྷ་དྲས་མཛད་པའི་སཱཙྪའོ། །
༄། །དྲག་པོའི་ལས་སྒྲུབ་པར་འདོད་ན། བདག་ཉིད་བཅོམ་ལྡན་འདས་མི་འཁྲུགས་པའི་ཏིང་ངེ་འཛིན་དང་། རིག་པའི་རྒྱལ་པོ་ཁྲོ་བོ་གང་ཡང་རུང་བའི་ཏིང་ངེ་འཛིན་དུ་ཞུགས་ཏེ། དེ་དག་རང་རང་གི་ཕྱག་རྒྱ་བཅས་ནས། མཆོད་རྟེན་གདབ་པར་བྱ་སྟེ། དགྲ་བགེགས་ཀྱི་ལིང་གའི་ནང་དུ། གསང་སྔགས་དང་། མིང་དུ་བཅས་པ་བྲིས་ལ་མཆོད་རྟེན་གྱི་ཞབས་སུ་བཅུག་སྟེ། ཏིང་ངེ་འཛིན་གྱིས། བདག་གི་ཐུགས་ཀ་ནས་འོད་ཟེར་ནག་པོ་འཕྲོས་པས་སངས་རྒྱས་ཐམས་ཅད་རྡོ་རྗེ་ཁྲོ་བོར་སྤྱན་དྲངས་ཏེ། མཆོད་རྟེན་ལ་ཐིམ་པས། མཆོད་རྟེན་ནག་པོ་འོད་འབར་བར་བསམས་ལ། ཡང་འོད་ཟེར་སྤྲོ་བའི་སྦྱོར་བས་བསྒྲུབ་བྱ་བཀུག་སྟེ་མཆོད་རྟེན་གྱི་འོག་ཏུ་མནན་པས། དེ་དག་རྨོངས་པ་དང་། མནན་པ་དང་། བསྲེག་པ་ལ་སོགས་པའི་སྦྱོར་བས་གཟིར་བར་བསམས་ན། དྲག་པོའི་ལས་འགྲུབ་པར་འགྱུར་རོ། །ཁྱད་པར་དུ་ཡང་མནན་པའི་ལས་བྱ་བ་ལ་ཤིས་པ་ཡིན་ཏེ། གདོན་མ་རུང་བ་དག་སྒྲུབ་པ་པོ་ལ་འཚེ་བ་དང་། དེ་བཞིན་དུ་སྲོག་ཆགས་གཞན་ལ་འཚེ་བ་དང་། གཙུག་ལག་ཁང་ལ་སོགས་པར་ཞུགས་ཏེ། དགེ་འདུན་མང་པོ་ལ་འཚེ་བར་བྱེད་པ་དག་ལ། རིག་པའི་རྒྱལ་པོ་ཁྲོ་བོ་རྣམས་ཀྱི་སྔགས་ཀྱིས། བགེགས་ཀྱི་མིང་གཟིར་བའི་མནན་པའི་སྔགས་དང་སྤེལ་བ། མཆོད་རྟེན་གྱི་འགྲམ་དུ་བཅུག་སྟེ་བཏབ་ན། བགེགས་རྣམས་མཐུ་མེད་པར་འགྱུར་རོ། །དྲག་པོ་ལ་ནི་བཅོམ་ལྡན་འདས་མི་བསྐྱོད་པ་དང་། ཡུམ་མཱ་མ་ཀི་དང་ཁྲོ་གཉེར་མ་ལྟ་བུའི་སྔགས་དང་། རིག་པའི་རྒྱལ་པོ་ཁྲོ་བོ་རྣམས་ཀྱི་སྔགས་ཀྱི་རྗེས་སུ། བསྐུལ་བ་པོའི་སྔགས་སྦྱར་བར་བྱ་སྟེ། དེ་ལ་གསད་པ་ལ་ནི། ཆེ་གེ་མོ་མཱ་ར་ཡ་ཧཱུཾ་ཕཊ་ཅེས་སྦྱར་རོ། །མནན་པ་ལ་ནི། ཆེ་གེ་མོ་སྟམྦྷ་ནི་ཀུ་རུ་ལཾ། ཅེས་སྦྱར་རོ། །དབྱེ་བ་ལ་ནི། ཆེ་གེ་མོ་བྷེ་གེ་ཤ་ཡ་ཕཊ། ཅེས་སྦྱར་རོ། །བསྐྲད་པ་ལ་ནི། ཆེ་གེ་མོ་ཨུ་ཙྪ་ཏ་ཡ་ཕཊ། ཅེས་སྦྱར་རོ། །དེ་དག་ནི་ལས་གྲུབ་པར་བྱ་བའི་ཕྱིར། མཆོད་རྟེན་གདབ་པ་བསྟན་པ་ཡིན་ནོ། །དེ་ནི་དྲག་པོའི་ལས་ཀྱི་བྱ་ཐབས་སོ། །ངྷརྨ་བྷ་དྲས་མཛད་པ་དྲག་པོའི་སཱཙྪའོ། །། །